चारधाम यात्रा की वजह से बेघरों को होटलों ने अल्टीमेटम दिया, किराए पर घर नहीं मिल रहा
Uttarakhand Joshimath Landslide - जोशीमठ में जो आपदा आई, उसने हमें कहीं का नहीं छोड़ा। 7 कमरों के तीन मंजिला मकान में रहने वाला हमारा 5 लोगों का परिवार होटल के 10x10 के कमरे में ठूंस दिया गया। अब होटल वालों ने भी अल्टीमेटम दे दिया है कि 31 मार्च तक खाली कर दो
‘2 जनवरी की रात जोशीमठ में जो आपदा आई, उसने हमें कहीं का नहीं छोड़ा। 7 कमरों के तीन मंजिला मकान में रहने वाला हमारा 5 लोगों का परिवार होटल के 10x10 के कमरे में ठूंस दिया गया। अब होटल वालों ने भी अल्टीमेटम दे दिया है कि 31 मार्च तक खाली कर दो, क्योंकि चारधाम यात्रा के कारण तीर्थयात्रियों की बुकिंग शुरू होने वाली है।
शहर में किराये पर भी घर नहीं मिल रहे। बच्चों की बोर्ड की परीक्षाएं चल रही हैं, ऐसे में हम कहां जाएं? सड़क पर आने की नौबत आ गई है।’ जोशीमठ के सिंहद्वार में रहने वाली रूपा यह दर्द झेलने वाली अकेली नहीं हैं।
करीब चार हजार इमारतों वाले 11.5 वर्ग किमी में फैले शहर के 2.5 वर्ग किमी एरिया के 868 मकानों में दरारें आई हैं, जिनमें से 181 को अनयूजेबल घोषित किया जा चुका है। करीब 700 लोगों को अपना घर छोड़कर इधर-उधर पनाह लेनी पड़ी है।
जहां तक सरकारी मदद की बात है तो इन लोगों को तत्काल 1.50 लाख रुपए और 6 महीने तक किराये के घर के लिए 5 हजार रु. प्रति माह दिए जा रहे हैं। मगर सरकारी मदद मिलने के 7 दिन के अंदर मकान खाली करना होगा। मुश्किल ये है कि 4-7 लोगों का परिवार 5 हजार रुपए में किराये के छोटे से मकान में सामान रहित कैसे रह सकता है?
विस्थापन से पीड़ित लोगों का दर्द
सरकार ने नगर पालिका में तीन वक्त खाने-पीने की व्यवस्था की है। लेकिन उसके लिए बच्चों और पत्नी समेत बेबसों की तरह घंटों लाइन में लगना पड़ता है। यह बताते-बताते होटल साईंधाम में रुके चंद्रमोहन की आंखें भर आती हैं। पेशे से कॉन्ट्रैक्टर चंद्रमोहन का 3 मंजिला मकान भी दरारों की चपेट में है। वे 77 दिन से होटल में हैं।
मनोहरबाग के अकलेश कपुरवान के मकान पर भी रेड क्रॉस लगाए गए हैं। फिर भी वे दिनभर यहीं रहने के लिए मजबूर हैं। क्योंकि होटल के एक कमरे में 4 लोगों के परिवार के साथ परीक्षा की तैयारी नहीं कर सकते। भविष्य भी अंधेरे में दोहरे विस्थापन की मार झेलने वाले पीड़ितों को आगे का भी कोई रास्ता नजर नहीं आ रहा।
सरकार मकानों के मुआवजे के रूप में 25-37 हजार रुपए प्रति वर्ग मीटर देने की बात कह रही है। मगर पीड़ितों का कहना है कि इतने में तो हमें जमीन भी नहीं मिलेगी, घर कैसे बनाएंगे? अपनी मांगों को लेकर वे जोशीमठ तहसील में पिछले 77 दिनों से लगातार धरना भी दे रहे हैं। लेकिन अभी सरकार की तरफ से कोई दीर्घकालिक योजना नहीं बताई गई है। बता दें कि तीन महीने पहले तक जोशीमठ में जमीनों के दाम आसमान छू रहे थे, लेकिन अब कीमत कम हो गई है।
आपदा के लिए एनटीपीसी जिम्मेदार
उधर, करीब 18 साल पहले जोशीमठ बचाओ संघर्ष समिति की स्थापना करने वाले अतुल सती भी मानते हैं कि इस शहर को लंबे समय तक जिंदा रख पाना बहुत मुश्किल दिख रहा है। बेहतर यही है कि लोगों को रहने-कमाने के उचित साधन देकर दूसरी जगह शिफ्ट करा दिया जाए।
एनटीपीसी के तपोवन विष्णुगढ़ हाइड्रो प्रोजेक्ट की वजह से हुए बेहिसाब धमाकों के कारण ऐसे हालात पैदा हुए हैं। इसलिए एनटीपीसी पर करीब 20 हजार करोड़ रु. का जुर्माना लगाना चाहिए और उसी राशि से यहां के लोगों के पुनर्वास का इंतजाम करना चाहिए। हिमालय रेंज के ‘सबसे युवा’ पहाड़ों पर बसा जोशीमठ अब बाढ़, भूस्खलन और भूकंप की मार नहीं झेल सकता। दौड़िल जैसे कई नए क्षेत्रों में भी दरारें दिखना बड़ी आपदा का संकेत है।
चेतावनियां...जो डराती हैं; इसी साल जनवरी में आई इसरो की रिपोर्ट के मुताबिक, अप्रैल-नवंबर 22 के बीच जोशीमठ 9 सेमी धंस गया। 27 दिसंबर से 8 जनवरी के बीच 12 दिनों में ही 5 सेमी धंसा है। सरकार ने अब ऐसी रिपोर्ट जारी करने पर भी पाबंदी लगा दी है।
तपोवन विष्णुगढ़ हाइड्रो प्रोजेक्ट का लगभग 80% काम पूरा हो चुका है, ऐसे में सरकार के लिए उसे रोकना कठिन है। चारधाम और हेलंग बाईपास जैसी परियोजनाओं के साथ खराब ड्रेनेज सिस्टम पर होटलों-मकानों का बढ़ता दबाव भी इस शहर के लिए मुसीबत बन गया है।
ज्योतिर्मठ के शिवलिंग में दरार की खबर अफवाह : पुजारी
8वीं सदी में आदि शंकराचार्य द्वारा स्थािपत ज्योतिर्मठ में मौजूद स्फटिक शिवलिंग पूरी तरह सुरक्षित है। इसमें कहीं कोई दरार नहीं आई है। 12 साल से ज्योतिर्मठ में पुजारी रहे महिमानंद उनियाल कहते हैं कि यह कोरी अफवाह है। बता दें कि ऐसी खबरें आई थीं कि शिवलिंग में दरार आने के बाद इसे किसी दूसरी जगह शिफ्ट किया जाएगा। हालांकि, ज्योतिर्मठ की कुछ दीवारें जरूर दरक गई हैं। इन दरारों की चौड़ाई भी बढ़ रही है।
घर की दरारें छिपाने को मजबूर लोग... 
जोशीमठ शहर में शायद ही कोई मकान, दुकान, स्कूल, मठ, मंदिर होगा, जिसमें दरारें न आई हों। लेकिन कई लोग दरारें छिपाने लगे हैं। उन्हें लगता है कि कहीं सरकार उनके घरों पर भी रेड क्रॉस न लगा दे और उन्हें ‘बेघर’ होना पड़े। 2 जनवरी को जिन मकानों में हल्की दरारें आई थीं, वे भी दिनोदिन चौड़ी हो रही हैं। इन घरों में रह रहे लोगों को रात भर नींद नहीं आती। खौफ में जी रहे हैं।
ठिकाना तो गया ही, कमाना भी बंद...
इससे जुड़ी अन्य खबरें भी पढ़ें...
उत्तराखंड के जोशीमठ में धंस रही जमीन, 500 से ज्यादा घरों में दरारें आईं
उत्तराखंड के चमौली जिले में जमीन और पहाड़ धंस रहे हैं। जोशीमठ में भी इसका असर दिख रहा है। यहां 561 घरों में दरारें आ गई हैं। अब तक 66 परिवार पलायन कर चुके हैं। सुरक्षा के मद्देनजर 38 परिवारों को सुरक्षित स्थानों पर पहुंचाया गया है। इन इलाकों में रहने वाले लोगों के लिए 70 कमरे, 7 हॉल और 1 सभागार बनाए गए हैं। पढ़ें पूरी खबर...
बद्रीनाथ के प्रवेश द्वार के कई घर-दुकानों और होटलों में दरारें
चार धाम के प्रमुख धाम बद्रीनाथ के प्रवेश द्वार कहलाने वाले उत्तराखंड के चमोली जिले के जोशी मठ के शहर पर डूबने का खतरा है। यहां एक साल में करीब 500 घरों, दुकानों और होटलों में दरारें आई हैं। इस वजह से यह रहने योग्य भी नहीं बचे हैं। पूरी खबर पढ़ें ...